钦定古今图书集成/理学汇编/学行典/第063卷 > 《赠林以吉归省序》前人
## 钦定古今图书集成/理学汇编/学行典/第063卷 > 《赠林以吉归省序》前人

阳明子曰：“求圣人之学而弗成者，殆以志之弗立欤？
天下之人，志轮而轮焉，志裘而裘焉，志巫医而巫医
焉。志其事而弗成者，吾未之见也。轮裘巫医遍天下，
求圣人之学者，闲数百年而弗一二见，为其事之难
欤？亦其志之难欤？弗志其事而能有成者，吾亦未之
见也。”林以吉将求圣人之事，过予而论学。予曰：“子盍
论子之志乎？”志定矣，而后学可得而论。子闽也，将闽
是求，而予言子以越之道路，弗之听也。予越也，将越
是求，而子言予以闽之道路，弗之听也。夫久溺于流
俗，而骤语以求圣人之事，其始也，必将有自馁而不
敢当；已而旧习牵焉，又必有自眩而不能决；已而外
议夺焉，又必有自沮而或以懈。夫馁“而求有以胜之，
眩而求有以信之，沮而求有以进之，吾见立志之难
能也已。志立而学半”，四子之言，圣人之学备矣。苟志
立而于是乎求焉，其切磋讲明之益以吉自取之，尚
其有穷也哉！见素先生，子诸父也。子归而以予言正
之，且以为何如？